tartuNLP/wikipedia-smugri-20251201 huggingface dataset:
Pihkovan rautatieasema

Pihkovan rautatieasema () on Pihkovan kaupungissa sijaitseva rautatieasema. Asema on Venäjän rautateiden Pietarista etelälounaaseen johtavan rautatien tärkeä solmupiste. Rautatieasema sijaitsee maantieteellisesti noin kaksi kilometriä (2 km) Pihkovan ydinkeskustasta kaakkoon. 
Rautatie Pietarista Pihkovaan rakennettiin Venäjän keisarikunnan 1851 tekemän Pietari–Varsova-ratahankepäätöksen seurauksena vuonna 1859. 
Nykyään raiteita lähtee kaupungista useaan suuntaan. Yksi rata johtaa Pietarin Vitebskin asemalle. Toista rataa pääsee etelään ja lounaaseen eli esimerkiksi Latvian Rezekneen, Riikaan tai Daugavpilsiin), Liettuaan (kuten Vilnaan tai Kaunasiin) ja näistä edelleen länteen Venäjän Kaliningradin alueelle. Junat Valko-Venäjälle tai pidemmälle kulkevat yleensä aluksi itään vievää rataa (Dno) ja sitten etelään Neveliin, ennen kuin jatkavat esimerkiksi Vitebskiin tai Minskiin. Myös Moskovan Leningradin asemalle matkaavat junat kulkevat Dnon kautta.
Vetelin kirkko

Vetelin kirkko on Vetelin evankelis-luterilaisen seurakunnan kirkko, joka sijaitsee Vetelin kunnan keskustaajamasta katsoen Perhon- eli Vetelinjoen toisella puolella, idyllisen Torpan kyläraitin pohjoispäässä. Kuuluisan kirkonrakentajan Heikki Kuorikosken johdolla 1838–1839 rakennettu, Helsingin Intendentinkonttorin suunnittelema tasavartinen keskeiskirkko on järjestyksessään seurakunnan kolmas. Kirkon kellotapulin rakensi Heikki Kuorikosken poika Jaakko Kuorikoski vuonna 1859.
Historiaa.
Perhonjoen yläjuoksulle syntyi asutusta 1500-luvun puolivälissä, ja Kokkolan emäseurakuntaan perustettiin Ylivetelin kappeli 1639. Silloiseen seurakuntaan kuuluivat 1800-luvulle myös nykyiset Halsua, Kaustinen ja Perho. Ensimmäinen kappelikirkko rakennettiin nykyisestä kirkosta jonkin matkaa joelle päin 1639, ja toinen 1679.
Urut.
Kirkon 27-äänikertaiset pneumaattiset pääurut on rakentanut Kangasalan Urkutehdas vuonna 1939. Samalta rakentamolta tilattiin myös 11-äänikertaiset kuoriurut, jotka valmistuivat vuonna 1979.
Kirkkopiha.
Kirkkopihassa on lukuisia muistomerkkejä, muun muassa taiteilija Ilmari Wirkkalan suunnittelema "Vapaussodan sankaripatsas". Aivan kirkkomaan aidan ulkopuolella Vetelinjokilaaksoa katselee Ilmari Wirkkalan pojan Tapion nuoruudentyönä syntynyt "Raivaajapatsas". Kirkon ympärille on valmistunut uusi luonnonkiviaita, joka tehtiin pääosin talkootyönä kesällä 2011.
Korjaukset ja muutostyöt.
Kirkkoa on korjattu viimeksi 2006–2008. Korjauksessa uusittiin talotekniikka ja kirkko maalattiin sisältä ja ulkoa. Myös joitain rakenteellisia parannuksia jouduttiin tekemään. Suunnittelijana oli oululainen Arkkitehtitoimisto Jorma Teppo Oy. Edellinen laajamittainen korjaus oli tehty 1960-luvulla.
Vetelin museo

Vetelin kotiseutumuseo on rakennettu 1932, ja sen on suunnitellut hautausmaiden ja museoiden suunnittelijana tunnettu taiteilija Ilmari Wirkkala. Museo sijaitsee Vetelin varsinaiseen kuntakeskukseen nähden joen takana Torpan kylässä nuorisoseuran tontilla ja on yksi ensimmäisistä maaseudulle varta vasten museoksi rakennetuista taloista. Perniöön oli sitä ennen valmistunut museorakennus 1930, jonka arkkitehti A. W. Rancken oli suunnitellut mukaillen paikkakunnalle 1700-luvulla rakennetun pappilan piirustuksia. Tämä Vetelin betoniharkoista tehdyn museorakennuksen ulkomuoto muistuttaa suunnittelijansa mukaan Vetelin toista 1679 rakennettua ja myöhemmin hävitettyä kirkkoa. 
Kotiseutumuseota pitää yllä Vetelin kotiseutuyhdistys ja se on auki kesäsunnuntaisin. Kokoelmassa on yli 2000 esinettä Vetelistä, Kaustiselta, Halsualta ja Perhosta. Museon kanssa samalla tontilla on myös kaksi luhtiaittaa ja Veikkolan nuoriseurantalo.
National September 11 Memorial &amp; Museum

National September 11 Memorial &amp; Museum on museo- ja puistoalue eteläisellä Manhattanilla New Yorkissa World Trade Centerin alueella. Vuoden 2001 syyskuun 11. päivän terroritekojen muistomerkkinä toimiva alue sijaitsee iskuissa tuhoutuneiden World Trade Centerin kaksoistornien paikalla. Muistomerkin suunnittelijana toimi Handel Architects -arkkitehtitoimiston amerikanisraelilainen arkkitehti Michael Arad. Kokonaisuuteen kuuluu puistoalue, museorakennus ja kaksi suurta suihkulähdettä paikoilla, joilla kaksoistornit sijaitsivat. Alueen rakennuttajana toimi Port Authority of New York and New Jersey.
Muistomerkki on omistettu syyskuun 11. päivän iskujen uhreille ja pelastustöihin osallistuneille. Puisto-alue avattiin yleisölle 11. syyskuuta 2011, tasan kymmenen vuotta iskujen jälkeen. Museon oli tarkoitus avautua vierailijoille vuonna 2012, mutta talousongelmien vuoksi avajaiset viivästyvät vuoteen 2013.
Aikaisemmin suunnitteluvaiheessa alueelle suunniteltiin myös International Freedom Center -nimistä museota. Hankkeesta kuitenkin luovuttiin myöhemmin. Puistoalueen ympärille suunniteltiin viisi uuden World Trade Centerin pilvenpiirtäjää.
Taekwondo kesäolympialaisissa 2012

Taekwondossa kilpailtiin Lontoon 2012 kesäolympialaisissa 8. – 11. elokuuta Exhibition Centre Londonissa. Painoluokkia oli kahdeksan, joista miehille oli neljä ja naisille neljä. Kilpailijoita oli yhteensä 128. Jokainen kansallinen olympiakomitea pystyi saamaan korkeintaan kaksi mies- ja kaksi naiskilpailijaa. Saman maan kilpailijat eivät saaneet otella samassa painoluokassa.
Alice Oswald

Alice Oswald (s. 1966) on brittiläinen runoilija, joka voitti T. S. Eliot -palkinnon vuonna 2002. Hän on runouden professori Oxfordin yliopistossa nelivuotiskauden vuodesta 2019.
Vuonna 2008 "The Times" asetti hänet sijalle 47 listatessaan Britannian merkittävimpiä sodanjälkeisiä kirjailijoita.
Vesipallo kesäolympialaisissa 2012

Vesipallossa kilpailtiin Lontoon 2012 kesäolympialaisissa 29. heinäkuuta – 12. elokuuta London Aquatics Centressä. Tapahtumia oli kaksi, joista toinen on miehille ja toinen naisille. Kilpailijoita oli yhteensä 260, joista miehiä 156 ja naisia 104. Miesten kilpailussa joukkueita oli 12 ja naisten kilpailussa kahdeksan.
Karsinnat.
Jokainen kansallinen olympiakomitea voi saada korkeintaan yhden paikan tapahtumaa kohden.
Gracy Singh

Gracy Singh (s. 20. heinäkuuta 1980 New Delhi, Intia) on intialainen näyttelijä. Hän on näytellyt muun muassa Gaurin roolissa elokuvassa "Lagaan – olipa kerran Intiassa".
Painonnosto kesäolympialaisissa 2012

Painonnostossa kilpailtiin Lontoon 2012 kesäolympialaisissa 28. heinäkuuta – 7. elokuuta Exhibition Centre Londonissa. Tapahtumia oli 15, joista kahdeksan oli miehille ja seitsemän naisille. Kilpailijoita oli yhteensä 260 joista miehiä 156 ja naisia 104. Jokainen kansallinen olympiakomitea sai korkeintaan kuusi paikkaa miehille ja neljä paikkaa naisille. Paikkoja oli enintään kaksi tapahtumaa kohden.
Heinäkuussa 2016 julkistettiin 11 Lontoon kesäolympialaisissa kilpailleen painonnostajan, joukossa kuusi mitalistia, antaneen uusintatesteissä ilmenneen positiivisen dopingnäytteen.
Mitaliyhteenveto.
Naisten kilpailut.
53 kg:n painoluokassa ensimmäiseksi nostanut Kazakstanin Zulfija Tšinšanlo ja kolmanneksi sijoittunut Moldovan Cristina Iovu poistettiin tuloksista vuonna 2016 analysoitujen positiivisten dopingnäytteiden myötä.
Allan Adolf Salo

Allan Adolf Salo (27. marraskuuta 1901 Pori – 23. joulukuuta 1978) oli suomalainen taidemaalari. Hänen ensinäyttelynsä oli Helsingissä vuonna 1923.
Salo opiskeli kuvataiteita aluksi Tampereen Työväenopiston taidepiirissä ja sen jälkeen vuosina 1922–1926 Suomen Taideyhdistyksen piirustuskoulussa ja Helsingin yliopiston piirustussalissa, opettajanaan muun muassa Eero Järnefelt. Rahoitusta taideopinnoilleen hän hankki työskentelemällä Tampellan konepajalla, samoin kuin toinen tuleva taidemaalari Reino Viirilä. Lisäopintoja Salo harjoittii vuosina 1927–1928 kahdessa Pariisin vapaassa taideakatemiassa, "Académie Moderne" ja "Académie Colarossi" -kouluissa. Hänen taiteilijauransa varhaisvaiheisiin kuului myös työskentely Juho Rissasen apulaisena Kansallisteatterin freskojen valmistamisessa. Salon töitä oli esillä Suomen Taiteilijain vuosinäyttelyissä 1920–luvulta 1950-luvulle. 
Salon teokset ovat realistisia ja niissä korostuu viivan ja muodon merkitys. Teokset käsittelevät useimmiten ihmisiä tai maisemia ja usein työläisiaheita, mutta ilman aatteellista julistavuutta. Omasta työläistaustastaan huolimatta Salo suhtautui kohteisiinsa enimmäkseen kuin ulkopuolinen tarkkailija, ja henkilö- ja muotokuvausta on pidetty hänen 
taiteilijalaadulleen erityisen sopivana. Salon tunnetuimpiin töihin kuuluvat myös 1940-luvun Tamperetta realistisesti kuvaavat teokset.
Salon vanhemmat olivat kauppias Hulda ja Aleksi Salo. Salon puoliso oli Alli Salo. Salot asuivat pitkään Pirkkalan Tanilan kylään rakennuttamassaan ateljeetalossa, johon karttui myös heidän huomattava taidekokoelmansa. Vuonna 1981 perustettiin Salon testamenttilahjoituksen pohjalta Tampereen Taiteilijaseurassa "Alli ja Allan Salon Erillisrahasto", jonka tarkoituksena on tukea Taiteilijaseuraan kuuluvien, pääasiassa nuorten taiteilijoiden työskentelyä.
Salolle myönnettiin Pro Finlandia -mitali vuonna 1955.
Oda Nobuhiro

Oda Nobuhiro (, k. 13. lokakuuta 1574) oli japanilainen daimio ja Oda Nobuhiden vanhin poika, joka hallitsi Anjōn linnaa Mikawan provinssissa vuodesta 1540 lähtien. Vuonna 1549 Imagawa-klaani saartoi linnan, mutta perääntyi kun Oda lahjoitti heille panttivankina olleen nuoren Tokugawa Ieyasun.
Nobuhiron valta väheni ajan myötä, sillä hän oli isänsä avioton poika, eivätkä kaikki hänen palvelijansa hyväksyneet tätä. Lopulta Nobuhiro syrjäytettiin, ja klaanin johtoon nousi tämän nuorepi veli Oda Nobunaga.
Edifício Itália

 
Edifício Itália on 168 metriä korkea pilvenpiirtäjä São Paulon kaupungissa. Rakentamisaikanaan vuosina 1956–1965 Edifício Itália oli Brasilian toiseksi korkein rakennus. Rakennuksessa on 46 kerrosta.
Ali Ferzat

Ali Ferzat, myös Farzat, (, s. 22. kesäkuuta 1951 Hama, Syyria) on syyrialainen pilapiirtäjä. Hänet tunnetaan maailmalla teräväkynäisenä kommentoijana. Ferzat oli yksi viidestä Saharov-palkinnon saajasta vuonna 2011.
Ferzat on monien muiden syyrialaisten taiteilijoiden tavoin joutunut kotimaassaan presidentti Bašar al-Assadin joukkojen pahoinpitelemäksi. Naamioidut miehet silpoivat 25. elokuuta 2011 hänen kätensä. Hänet löydettiin tienvarresta ja toimitettiin sairaalaan. Hän on kyseenalaistanut hallituksen politiikkaa ja arvostellut lahjontaa. Hän julkaisi omaa lehteä, jonka viranomaiset sulkivat 2003, minkä jälkeen hän on jatkanut julkaisutoimintaansa verkossa.
Ferzatin töitä on ollut Suomessa esillä, muun muassa Maailma kylässä -juhlan näyttelyssä.
Blastomussa

Blastomussa on kivikorallien suku.
Blastomussa-korallit muodostavat pieniä tai keskikokoisia yhdyskuntia. Koralliitit ovat halkaisijaltaan 1–1,5 cm. Niiden polyypit pullistuvat päiväsaikaan niin että ne peittävät kalkkirungon näkyvistä. Suuaukon ympäristö on yleensä vihreä, joskus punainen tai tummanharmaa. Muu osa polyyppiä on yleensä harmaa mutta joskus punainen tai vihreä. Lajeista on erilaisia värimuotoja. Pyyntilonkerot tulevat esille vain öiseen aikaan.
Blastomussa-lajeja tavataan Indopasifisella merialueella ja Punaisellamerellä. Lajeja tunnetaan kaksi tai kolme; Punaisellamerellä elävät "Blastomussa merleti"-lajia muistuttavat yhdyskunnat ovat erilaisia, ja ne on kuvattu omaksi lajikseen "Blastomussa loyae". IUCN:n luokittelujen mukaan "Blastomussa merleti" on elinvoimainen, "Blastomussa wellsi" silmälläpidettävä laji.
Scolymia

Scolymia on kivikorallien suku, johon kuuluu viisi lajia. Niissä on yleensä vain yksi suuaukko. Polyyppi pullistuu ja levittä pyyntilonkeronsa öiseen aikaan. Polyypit ovat värikkäitä, usein marmorikuvioisia, ja monet niistä hohtavat pimeässä. IUCN:n arvioiden mukaan viidestä lajista kolme ovat elinvoimaisia, "S. vitiensis" silmälläpidettävä ja "S-wellsi"-lajista on liian vähän tietoa sen uhanalaisuustilanteen arvioimiseksi. Kolme lajia elää Karibialla, "S. australiensis" ja "S. vitiensis" indopasifisella merialueella.
"Scolymia"-suvun koralleja sekoitetaan helposti "Cynarina lacrymalis" -koralliin sillä molemmat elävät isokokoisina yksittäisinä polyyppeina. Lajien rakenteellinen ero on pehmytkudoksen alla piilevässä kalkkikuoressa, joka on normaalisti pehmytkudoksen alla piilossa. Akvaarioyksilöistä sen voi erottaa tunnustelemalla pois vedestä nostettua yksilöä jonka pehmytkudos vetäytyy kasaan: "Cynarina"-lajilla kalkkikuoren väliseinien yläpinta on hammaslaitainen, "Scolymia"-lajeilla sileä. Illalla koralli levittää pyyntilonkeronsa pyydystääkseen ohilipuvaa planktonia, ja sen ulkonäkö muuttuu radikaalisti. Pääosan ravinnostaan se saa kuitenkin symbioottisten zooksantelli-levien avulla.
"Scolymia"-koralleita tavataan monilla riutoilla halkeamissa tai luolien pohjilla, sillä ne eivät viihdy suorassa valossa tai kovan virtauksen keskellä.
Joitakin lajeja, yleisimmin "Scolymia australis" ja "Scolymia vitiensis" pidetään riutta-akvaarioissa. "Scolymia vitiensis"-lajia sanotaan ulkonäkönsä takia donitsi- tai nappikoralliksi.
Carlos Gouvêa Coelho

Carlos Gouvêa Coelho (28. joulukuuta 1907 – 7. maaliskuuta 1964) oli brasilialainen roomalaiskatolinen arkkipiispa. Hänet vihittiin papiksi 9. helmikuuta 1930 ja nimitettiin Nazarén hiippakunnan piispaksi 10. tammikuuta 1948. Piispaksi vihkiminen seurasi 2. toukokuuta. Pääkonsekraattorina toimi Moisés Ferreira Coelho, jota avustivat João da Matha de Andrade e Amaral ja José de Medeiros Delgado.
14. joulukuuta 1954 Gouvêa Coelho nimitettiin Niteróin hiippakunnan (ylennetty arkkihiippakunnaksi 26. maaliskuuta 1960) ja 23. huhtikuuta 1960 Olinda e Recifen arkkihiippakunnan johtoon. Gouvêa Coelho osallistui Vatikaanin toiseen kirkolliskokoukseen 1960-luvulla ja kuoli 56-vuotiaana vuonna 1964.
Aleksandrovin kompaktisointi

Aleksandrovin kompaktisointi eli "yhden pisteen kompaktisointi" on matemaattisessa topologiassa menetelmä, jolla mikä tahansa ei-kompakti topologinen avaruus voidaan laajentaa kompaktiksi avaruudeksi lisäämällä siihen yksi piste. Se on saanut nimensä venäläisen matemaatikko Pavel Aleksandrovin mukaan.
Olkoon "X" topologinen avaruus. Lisätään siihen yksi piste, jolle yleensä käytetään merkintää ∞, ja muodostetaan täten laajennettu avaruus formula_1. Tälle avaruudelle "X"*, jota sanotaan X:n Aleksandrovin eli yhden pisteen kompaktisoinniksi, määritellään topologia siten, että siinä avoimia joukkoja ovat kaikki ne "X":n osajoukot, jotka ovat "X":n topologiassa avoimia, sekä sellaiset joukot formula_2, jotka sisältävät pisteen ∞ ja joiden komplementti "X":ssä on suljettu ja kompakti joukko.
Topologisen avaruuden "X" Aleksandrovin kompaktisointi on Hausdorffin avaruus, jos ja vain jos "X" on lokaalisti kompakti Hausdorffin avaruus.
Esimerkki: laajennettu taso.
Tunnetuin esimerkki yhden pisteen kompaktisoinnista on laajennettu kompleksitaso formula_3, jota funktioteoriassa käytetään yleisesti funktioiden määrittelyjoukkona. Se saadaan lisäämällä kompleksitasoon formula_4 piste ∞, jonka ajatellaan olevan äärettömän kaukana missä suunnassa tahansa. Tämä laajennettu taso voidaan kuvata homeomorfisesti käänteisellä stereografisella projektiolla yksikköpallon pinnalle, jota sanotaan Riemannin palloksi. Tässä kuvauksessa pallon pohjoisnapa eli piste (0,0,1) vastaa laajennetun tason pistettä ∞, muut pisteet kompleksitason pisteitä.
Vastaavalla tavalla voidaan mikä tahansa "n"-ulotteinen avaruus formula_5 laajentaa Aleksandroffin kompaktisoinnilla kompaktiksi avaruudeksi formula_5*, joka on homeomorfinen "n"-ulotteisen pallon kanssa.
Edmund Dene Morel

Edmund Dene Morel, syntyjään Georges Eduard Pierre Achille Morel de Ville (10. heinäkuuta 1873 – 12. lokakuuta 1924) oli brittiläinen ihmisoikeusaktivisti ja pasifisti.
Ollessaan nuorena miehenä työssä Belgiassa Antwerpenin satamassa varustamotyöntekijänä Morel päätteli asiakirjoista, että Kongon vapaavaltiosta saadut huimaavat liikevoitot perustuivat laajaan pakkotyön käyttöön. Tarmokkuudellaan Morel sai aikaan kansainvälisen suuttumuksen aallon, ja seurauksen oli, että Belgian kuningas Leopold II joutui yksityisen siirtomaansa johtajana erittäin huonoon valoon. Myöhemmin Morel vastusti tarmokkaasti ensimmäistä maailmansotaa, minkä tähden hän joutui vankilaan. Sodan jälkeen hänet valittiin parlamentin alahuoneeseen.
Tim Cook

Timothy Donald ”Tim” Cook (s. 1. marraskuuta 1960) on yhdysvaltalainen liikemies ja Applen toimitusjohtaja. Cook nousi yrityksen johtoon elokuussa 2011, kun edellinen toimitusjohtaja Steve Jobs erosi tehtävästä. Hän tuli yhtiön palvelukseen alun perin maaliskuussa 1998. Ennen toimitusjohtajanimitystä hän oli yhtiön operatiivinen johtaja. Cook on myös Niken hallituksen jäsen.
Ennen Applelle siirtymistä Cook työskenteli 12 vuotta IBM:llä ja sittemmin myös Compaqilla.
Cook toimi Applen virkaa tekevän toimitusjohtajan tehtävässä vuosina 2004, 2009 ja 2011, kun Jobs ei voinut terveyssyistä hoitaa kyseistä tehtävää. Julkisuudessa vähän esiintyneen Cookin ei yleensä arveltu seuraavan Jobsia toimitusjohtajana, vaan seuraajaksi arveltiin Jonathan Iveä.
Cookia kuvataan vaatimattomammaksi ja kaunopuheisemmaksi kuin Jobs. Hän on vähäpuheinen eikä esiintyjänä karismaattinen, mutta häntä pidetään kuitenkin hyvänä puhujana.
Applen Cookille lupaamat palkat ja palkkiot ovat arvoltaan yhteensä 378 miljoonaa Yhdysvaltain dollaria. Vuonna 2012 hän oli maailman parhaiten palkattu toimitusjohtaja.
Applen johdossa ei ole tapahtunut Cookin toimitusjohtajuuden aikana suuria muutoksia. Se koostuu edelleen suurimmaksi osaksi samoista henkilöistä, joiden kanssa Cook työskenteli Jobsin ollessa toimitusjohtajana.
Arviot seuraajasta.
Cook kertoi marraskuussa 2024 laulaja Dua Lipan podcastissa haastattelussa, että valmistelee useampaa henkilöä ottamaan Applen toimitusjohtajan aseman vastaan. Hän ei ole paljastanut, keitä kyseiset henkilöt ovat.
Apple-asiantuntija Mark Gurman arvioi toukokuussa 2024 Bloombergissä, että teknologiapäällikkö John Ternus ja operatiivinen johtaja Jeff Williams ovat todennäköisimmät ehdokkaat Cookin seuraajaksi Applen toimitusjohtajana. Myös muut tahot arvioivat, että Williams seuraisi Cookia tehtävässä. Williams kuitenkin jäi eläkkeelle heinäkuussa 2025.
Tim Cookin elämäkerran kirjoittanut Leander Kahney esitti heinäkuussa 2025, että Cookin seuraaja Applen toimitusjohtajana saattaa olla Deirdre O’Brien. Hänen urassaan on yhtymäkohtia Cookin omaan uraan, ja Cook on suhtautunut häneen yhtiössä samalla tavalla kuin Jobs suhtautui Cookiin itseensä. Mahdollisena esteenä O’Brienin nousuun toimitusjohtajaksi Kahney pitää hänen korkeaa ikäänsä ainakin John Ternusiin verrattuna. O’Brien olisi ensimmäinen nainen Applen toimitusjohtajana.
Yksityiselämä.
Cook ilmoitti 30. lokakuuta 2014 olevansa homoseksuaali. Cook oli ensimmäinen Fortune 500 -yrityksen toimitusjohtaja, joka on julkisesti kertonut homoseksuaalisuudestaan. Maaliskuussa 2015 Cook kertoi aikovansa lahjoittaa omaisuutensa hyväntekeväisyyteen.
Edna Kiplagat

Edna Ngeringwony Kiplagat (s. 15. syyskuuta 1979) on kenialainen kestävyysjuoksija.
Kiplagat sijoittui Kapkaupungin maastojuoksun MM-kilpailuissa 1996 tyttöjen kilpailussa viidenneksi. Hän sai saman vuoden Sydneyn alle 20-vuotiaiden MM-kilpailuissa hopeaa 3 000 metrin juoksussa ajalla 8.53,06. Hän oli maastojuoksun MM-kilpailuissa Torinossa 1997 tyttöjen kilpailussa neljäs ja kuului Kenian kultajoukkueeseen joukkuekilpailussa. Hän sai Annecyn alle 20-vuotiaiden MM-kilpailuissa 1998 pronssia 3 000 metrillä ajalla 9.05,46.
Kiplagat sijoittui Fukuokan maastojuoksun MM-kilpailuissa 2006 pitkällä matkalla 13:nneksi ja sai kultaa joukkuekilpailussa. Hän voitti 2010 Los Angelesin maratonin ajalla 2.25.38 ja New Yorkin maratonin ajalla 2.28.20. Hän sijoittui kolmanneksi Lontoon maratonilla 2011 ennätyksellään 2.20.46. Myöhemmin samana vuonna hän voitti maailmanmestaruuden Daegussa juostuaan Kenian kolmoisvoittoon päättyneessä kilpailussa ajan 2.28.43. Vuonna 2012 Kiplagat sijoittui toiseksi Lontoon maratonilla ennätyksellään 2.19.50. Lontoon olympialaisissa hän sijoittui 20:nneksi. Lontoon maratonilla 2013 hän oli toinen. Vuonna 2013 hän uusi maailmanmestaruutensa Moskovassa ajalla 2.25.44. Hän voitti Lontoon maratonin 2014 ajalla 2.20.21. Pekingin MM-kilpailuissa 2015 hän sijoittui viidenneksi.
Kiplagat sijoittui 2016 Tokion maratonilla kolmanneksi ja Chicagon maratonilla toiseksi. Hän voitti Bostonin maratonin 2017 ajalla 2.21.52. Lontoon MM-kilpailuissa 2017 hän sai hopeaa ajalla 2.27.18. Vuonna 2019 hän oli Bostonin maratonilla toinen ja Dohan MM-kilpailuissa neljäs.
Priscah Jeptoo

 
Priscah Jeptoo (s. 26. kesäkuuta 1984) on kenialainen kestävyysjuoksija.
Jeptoo voitti Porton maratonin 2009 ajalla 2.30.40 ja Torinon maratonin 2010 ajalla 2.27.02. Vuonna 2011 hän voitti Pariisin maratonin silloisella ennätyksellään 2.22.51 ja sai hopeaa Kenian kolmoisvoittoon päättyneellä Daegun MM-maratonilla ajalla 2.29.00.
Jeptoo sijoittui 2012 kolmanneksi Lontoon maratonilla ennätyksellään 2.20.14. Saman vuoden Lontoon olympialaisissa hän sai hopeaa ajalla 2.23.12.
Acanthastrea

Acanthastrea on kivikorallisuku, johon kuuluu 16 lajia. Niiden polyypit ovat paksuseinäisiä ja aukenevat vain öiseen aikaan.
Ulkonäkö ja koko.
Acanthastrea-korallit ovat poikkeuksellisen värikkäitä, niissä on usein punaisen ja oranssin sävyjä, ja voimakkaita värikontrasteja. Koralliitit ovat halkaisijaltaan 8–15 mm.
Elinympäristö.
Acanthastrea-korallit elävät melko matalassa vedessä, esimerkiksi laguunien pohjalla.
Sympatolyytit

Sympatolyytti tai sympatolyyttinen tarkoittaa sympaattisen hermoston välittäjäaineita estävää ainetta. 
Sympatolyyttejä ovat esimerkiksi:
Rustomakrilli

Rustomakrilli ("Icosteus aenigmaticus"), aiemmin rustoahven, on makrillikaloihin kuuluva pohjoisen Tyynenmeren kalalaji. Se on rustomakrillien heimon (Icosteidae) ainoa laji, ja on joskus sijoitettu omaan lahkoonsakin (Icosteiformes).
Anatomia.
Rustomakrilli on melko kookas kala ja voi kasvaa jopa 2,13 metrin pituuseksi. Nimensä mukaisesti kalan tukiranka koostuu pääasiassa rustokudoksesta, ja ruumis on hyvin taipuisa. Aikuiset ja nuoret kalat eroavat ulkonäöltään toisistaan huomattavasti. Nuorella kalalla on suomut, ja ruumis on hyvin korkea ja litteä. Pitkät selkä- ja peräevät ovat pyöreälaitaiset, kuten myös pyrstöevä. Nuoren rustomakrillin rintaevät ovat kookkaat ja sillä on myös vatsaevät. Kala on väriltään ruskea ja siinä on keltaisia ja violetteja pilkkuja. Nuori kala aikuistuu 40–60 cm:n pituisena. Aikuisen ruumis on matalampi, suomuton ja paksunahkainen, pyrstöevä on lievästi haarautunut ja rintaevät ovat pienentyneet ja vatsaevät puuttuvat. Aikuisena rustoahven eroaa nuoresta kalasta myös väritykseltään ollen suklaanruskea. Rustoahvenella ei ole uimarakkoa.
Levinneisyys ja elintavat.
Rustomakrillia tavataan Tyynenmeren pohjoisosassa Japanista Alaskaan ja Kaliforniaan ulottuvalta vyöhykkeellä. Nuoret kalat elävät lähellä rannikkoa ja ulapalla lähellä pintaa, kun taas aikuisett elävät lähellä pohjaa, jopa 1 420 metrin syvyydessä. Kalan hampaat ovat pienet ja terävät, ja se pyydystää pääasiassa meduusoja, mutta voi syödä myös mustekaloja ja kaloja. Rustomakrillit ovat kaskelotin yleisiä saaliita.
Dathomirin noidat

Dathomirin noidat ovat kuvitteellisia humanoidihahmoja, jotka esiintyivät animaatiosarjassa "". Dathomirin noidat ovat aggressiivinen naisten johtama humanoidikansa. Noidat ovat jakautuneet klaaneihin, joista tunnetuin on "Yösiskokset". Kaikki noitaklaanit eivät ole Galaktisen tasavallan tai jedien vihollisia, mutta suurin osa klaaneista ei halua tasavallan puuttuvan heidän asioihinsa.
Dathomirin noidat asuvat Dathomir-nimisen planeetan syrjäseuduilla. Planeetan pääasukkaita ovat zabrakit, joista tunnetuimpia yksilöitä ovat Savage Oppress ja Darth Maul. 
Aseistus.
Dathomirin noidat käyttävät jediaseista polveutuvia aseita kuten valojousia, valonuolia ja valoruoskia. Silloin tällöin he kuitenkin onnistuvat rakentamaan tai varastamaan valomiekan, jolloin he ovat Voiman avulla vaikea vastustaja myös jedeille.
Kyvyt.
Dathomirin noidilla on kyky käyttää Voimaa.
He käyttävät pääosin pimeän puolen Voimaa, jonka he valjastavat käyttöönsä vihan ja aggression kautta. Kaikista noitaklaaneista aggressiivisimpia ovat "Yösiskokset". 
Dathomirin noidat ovat fyysisesti hyviä taistelijoita notkeutensa ja akrobaattisuutensa ansiosta, mika tulee esiin esimerkiksi heidän hyppiessään ja juostessaan puiden latvustoissa. 
Pelastus.
Vuonna 8 ABY Luke Skywalker saapui Dathomirille palauttamaan rauhan planeetalle, jota pimeys oli hallinnut vuosisatojen ajan. Luke taisteli sotaherra "Zsinjin" klaania vastaan, ja taistelun aikana Luke tappoi "Zsinjin" ja syöksi hänet vallasta.
Leningradin asema

Leningradin asema tai Lokakuun asema ( tai Октя́брьский вокзал, "Oktjabirski vokzal") on Moskovassa sijaitseva, länteen suuntautuvaa henkilöliikennettä palveleva Venäjän rautateiden rautatieasema. Asemalta liikennöidään junia esimerkiksi Pietariin, Petroskoihin, Murmanskiin, Pihkovaan, Novgorodiin, Tallinnaan sekä Helsinkiin, johon ajetaan Tolstoi-junalla.
Rautatieasema sijaitsee Komsomollskaja-aukion laidalla Moskovan ydinkeskustan koillispuolella, 3,3 kilometriä Punaiselta torilta. Saman aukion ympärillä on myös kaksi muuta rautatieasemaa, viereinen Jaroslavlin asema ja aukion eteläpuolella Kazanin asema. Lähin metroasema on "Komsomolskaja", joka on sekä punaisen linjan (metrolinja 1) että ruskean metrolinjan (rengaslinja 5) asema.
 Rautatie Pietarin ja Moskovan välille rakennettiin Venäjän keisari Nikolai I:n aikana 1849 ja tällöin Moskova sai ensimmäisen rautatieasemansa. Aseman alkuperäinen nimi oli hallitsijan mukaan "Nikolain asema". Vuonna 1923 asema uudelleennimettiin "Lokakuun asemaksi" ja pian sen jälkeen Leningradin asemaksi. Molemmat nimet ovat yhä käytössä.
Heliofungia actiniformis

Heliofungia actiniformis on kivikorallien laji. Sitä tavataan indopasifisen merialueen keskiosissa, Australian luoteis-, pohjois- ja itäosissa, Japanin eteläosissa, Etelä-Kiinan merellä ja läntisellä Tyynellämerellä. Se elää 1–25 metrin syvyydessä. Kun pyyntilonkerot ovat levällään, tämä koralli näyttää paljon merivuokolta.
Se on yksi suurimmista koralleista, joka elää yksittäisenä polyyppinä. Se kykenee laajenemaan huomattavasti imemällä kudokseensa vettä. Pullistelemalla eri osia se kykenee keikuttamaan itseään, ravistamaan päälleen joutuneen maa-aineksen tai tarvittaessa liikkumaan paikasta toiseen. Niinpä se voi elää pehmeillä pohjilla, joilla muut korallit hautautuisivat mutaan ja tukehtuisivat.
Lajista esiintyy erilaisia värimuotoja. Yleisin on harmaanruskea pohjaväri, rungossa vaaleat raidat ja pyyntilonkeroiden päät valkoiset. Toinen yleinen pohjaväri on vihreä. Pyyntilonkeroiden kärjet voivat olla joskus vaaleanpunaiset (tällaiset yksilöt muistuttavat "Catalaphyllia"-lajeja)
Madden NFL 12

Madden NFL 12 on amerikkalainen jalkapallo -aiheinen videopeli, joka julkaistiin Suomessa 2. syyskuuta 2011. Pelin kehitti EA Tiburon ja sen julkaisi EA Sports. Pelin kansikuvassa esiintyy Peyton Hillis. Pelissä voi pelata kaikilla NFL-joukkueilla, sekä yliopistosarjojen joukkueilla.
Myynti.
Peliä oli myyty lokakuuhun 2011 mennessä yli kolme miljoonaa kappaletta kaikki pelialustat yhteen laskettuna. Se oli EA:n kolmanneksi myydyin peli vuonna 2011 heti Battlefield 3:n ja FIFA 12:n jälkeen.
Trachyphyllia geoffroyi

Trachyphyllia geoffroyi on kivikoralli, sukunsa, ja joidenkin lähteiden mukaan myös heimonsa ainoa laji, josta on eri värisiä muotoja.
Sitä tavataan indopasifisella merialueella.
Nämä korallit kasvavat suurina ruusukemaisina polyyppeina, jotka muodostavat muutaman yksilön yhdyskuntia. Niillä on kalkkirunkonsa päällä laaja lihasmassa, josta ne työntävät ulos pyydystyslonkeronsa yleensä yöllä. Lonkeroillaan ne keräävät planktonia ravinnokseen. Ne voivat myös polttaa liian lähelle kasvaneita muita korallilajeja. Koralliruusukkeen halkaisija voi olla jopa 8 cm, ja siinä voi olla yksi tai useampia suita.
Mendi Mengjiqi

Mendi Mengjiqi (s. 3. kesäkuuta 1958) on kosovolainen säveltäjä. Hän on etnisesti albaani. Hänen teostensa joukossa on "Eurooppa", joka valittiin Kosovon kansallislauluksi 11. kesäkuuta 2008 maan julistauduttua itsenäiseksi 17. helmikuuta. Mengjiqi on myös sanoittanut laulun, mutta virallinen versio on instrumentaalinen. Kosovon parlamentissa 72 edustajaa äänesti "Euroopan" hyväksymisen puolesta, 15 äänesti vastaan ja viisi tyhjää. Kansallislaulun, kuten Kosovon kaikkien muidenkin kansallisten symbolien, on ilmennettävä maan monietnistä luonnetta.
Mengjiqi valmistui vuonna 1980 musiikkipainotteisesta lukiosta, jossa oli opiskellut musiikin teoriaa ja kontrabassonsoittoa. Hän sai diplomin musiikin teoriassa Prištinan musiikkiakatemiasta vuonna 1987 ja aloitti sävellyksenopintonsa samassa opistossa vuonna 1988. Vuonna 1990 akatemia suljettiin, ja vuonna 1991 Mengjiqi siirtyi Puolaan. Siellä hän opiskeli sävellystä Zbigniew Bujarskin johdolla Krakovan musiikkiakatemiassa. Vuoden 1996 jälkeen hän on diplomin jo saatuaan täydentänyt opintojaan Krzysztof Pendereckin johdolla. Hän on itse opettanut Prištinan yliopiston taiteiden tiedekunnassa.
Mengjiqi sävelsi alun perin kevyttä musiikkia ja kappaleita lapsille, mutta teorianopintojensa loppuvaiheissa hän kiinnostui vakavammasta musiikista. Tämän kauden aloittivat teokset "Pokan Qika" (naiskuorolle) ja "Meditations" (kontrabassolle ja pianolle). Mengjiqi on käyttänyt teoksissaan albanialaisen kansanmusiikin vaikutteita. Myös Pendereckin ja muiden puolalaisten nykysäveltäjien musiikkiin tutustuminen on muokannut hänen tyyliään. Mengjiqin teoksia on esitetty useissa maissa, esimerkiksi Saksassa, Suomessa, Etelä-Koreassa ja Yhdysvalloissa.
Mengjiqi sävelsi musiikin elokuvaan "Anatema" (2006).
Silmätippa

Silmätippa on lääkemuoto, joka tiputetaan suoraan silmään erityisellä annostelijalla. Tiputtaminen on helpointa taivuttamalla pää taaksepäin, vetämällä sormella alaluomea jonkin verran alaspäin ja tiputtamalla lääke silmän ja luomen väliin muodostuneeseen "taskuun".
Esimerkiksi silmätulehdusten hoitoon käytettävät lääkkeet annetaan silmätippoina. Oikein käytettynä eli kun ne annostellaan silmään, ne vaikuttavat lähinnä paikallisesti, mutta imetymistä voi tapahtua verenkiertoon ja päästä sitä kautta aiheuttamaan haittaa muualla elimistössä.
Don’t Stop Believin’

”Don’t Stop Believin’” on yhdysvaltalaisen rockyhtyeen Journeyn populaarikappale, joka julkaistiin alun perin singlenä heidän vuoden 1981 albumiltaan "Escape". Kappale nousi kymmenen parhaan joukkoon yhdysvaltain "Billboard" Hot 100 -listalla, Britannian singlelistalla ja Australian singlelistalla. Allmusic on kuvaillut kappaletta ”hymniksi nuorille, jotka haluavat tuntea itsensä vapaiksi”, ja luonnehtinut kappaleen alun kosketinsoitinten riffiä ”yhdeksi rockin parhaista”.
Kappaleen suosio osoitti elpymistä 2000-luvulla. Se näkyi ensin digitaalisten latausten kasvuna ja myöhemmin useissa televisiosarjoissa. Kappale kuullaan muun muassa Sopranosin viimeisessä kohtauksessa, joka on yksi televisiohistorian kuuluisimmista kohtauksista.
RIAA:n tilastojen mukaan single on myynyt 18-kertaista platinaa.
Cover-versioita.
Northern Kingsin cover.
Suomalainen metalliyhtye Northern Kings teki kappaleesta ensimmäisen metallimusiikkisovituksen ensimmäiselle albumilleen "Reborn", joka julkaistiin lokakuussa 2007.
Petra Hadenin cover.
Vuoden 2007 albumi "Guilt by Association Vol. 1" sisältää "a cappella" -version kappaleesta ”Don't Stop Believin'” Petra Hadenin laulamana.
OCD: Moosh and Twist.
Räppärit Moosh ja Twist tekivät kappaleesta sovituksen singlelleen ”City Kids”.
"Glee"-cover.
Kappaleesta oman versionsa tekivät myös yhdysvaltalaisen televisiosarjan "Gleen" näyttelijät. Se julkaistiin ensimmäisenä singlenä sarjan soundtrack-albumilta "Glee: The Music, Volume 1". Kappale esitettiin sarjan ensimmäisessä jaksossa. Gleen kappale oli sovitus Petra Hadenin versiosta. Gleen versio kappaleesta oli ehdolla Grammy-palkinnon saajaksi parhaasta duon tai ryhmän pop-esityksestä, mutta palkinnon voitti Trainin kappale ”Hey, Soul Sister”.
Kappale julkaistiin digitaalisena latauksena 2. kesäkuuta 2009, ja se menestyi hyvin Yhdysvalloissa, Irlannissa, Isossa-Britanniassa ja Australiassa, joissa se nousi viiden parhaan kappaleen joukkoon kansallisilla musiikkilistoilla. Se myi kultaa Yhdysvalloissa lokakuussa 2009 ja platinaa maaliskuussa 2011, jossa sitä myytiin yli miljoona kappaletta. Se myi platinaa Australiassa 70 000 kappaleella.
”Don't Stop Believin'” pääsi soittolistoille Isossa-Britanniassa BBC Radio 1:ssa ja BBC Radio 2:ssa tammikuussa 2010.
Rauman Lukko (pesäpallo)

Rauman Lukko oli 2011–2017 raumalaisen pesäpalloseura Feran edustusjoukkueen nimi. Se pelaa korkeimmalla sarjatasolla, Naisten Superpesiksessä. Lukko pelaa kotiottelunsa Otanlahden pesäpallostadionilla. Feran naisten edustusjoukkue on pelannut kaudesta 2011 lähtien Rauman Lukon nimellä ja logolla, seurojen välillä solmitun sopimuksen myötä. Sopimuksesta huolimatta Superpesisjoukkue kuuluu edelleen Feran alaisuuteen. Superpesis-kaudella 2015 seura ylsi historiansa parhaaseen sijoituksen saavutettuaan SM-pronssia.
Historia.
Fera ja Rauman Lukko tekivät 6. syyskuuta 2010 yhteistyösopimuksen. Tuon sopimuksen myötä sovittiin Feran naisten Superpesis-joukkueen siirtymisestä käyttämään Lukon nimeä, logoa ja värejä otteluissaan. Muut Fera ry:n joukkueet jäivät tämän sopimuksen ulkopuolelle. Sopimuksesta huolimatta Superpesis-joukkue kuuluu edelleen Feran alaisuuteen. 
Yhteistyön taustalla oli seurojen mukaan halu saada positiivista julkisuutta molemmille seuroille. Yhteistyötä oli seurojen puheenjohtajien mukaan mietitty jo pitkään ennen sen toteuttamista.
Palkinnot ja huomionosoitukset.
Palkitut.
Vuoden tulokas:
Lähteet.
Naisten pesäpalloseurat
Moa Hjelmer

Moa Hjelmer (s. 19. kesäkuuta 1990 Tukholma) on ruotsalainen pikajuoksija, joka edustaa Spårvägens FK -seuraa.
Hjelmer jäi 200 metrillä välieriin alle 18-vuotiaiden MM-kilpailuissa 2007 juostuaan ajan 24,80 sekuntia. Alle 20-vuotiaiden MM-kilpailuissa 2008 hän jäi 400 metrillä välieriin ajalla 54,12. Alle 20-vuotiaiden EM-kilpailuissa 2009 Hjelmer juoksi pronssille 400 metrillä ajalla 54,01 ja alle 23-vuotiaiden EM-kilpailuissa 2011 hopealle 200 metrillä ajalla 23,24. Daegun MM-kilpailuissa 2011 Hjelmer pääsi välieriin 400 metrillä ja jäi alkueriin 200 metrillä. 
Istanbulin sisäratojen MM-kilpailuissa 2012 hän karsiutui 400 metrin välierissä Ruotsin ennätysajalla 52,29. Helsingin EM-kilpailuissa 2012 Hjelmer voitti kultaa uudella Ruotsin ennätyksellä 51,13 sekuntia. Lontoon olympialaisissa 2012 hän karsiutui 400 metrin alkuerissä. Göteborgin EM-hallikilpailuissa 2013 hän sijoittui pronssille 400 metrin juoksussa Pohjoismaiden ennätystuloksella 52,04 s. Moskovan MM-kilpailuissa 2013 hän karsiutui 200 ja 400 metrin alkuerissä.
200 metrin juoksussa Hjelmerin ennätys on 23,15 sekuntia, jonka hän juoksi Tukholmassa 5. syyskuuta 2021.
Belgian Grand Prix 2011

Belgian Grand Prix 2011 (virallisesti 2011 Formula 1 Shell Belgian Grand Prix) oli Formula 1 -kauden 2011 12. osakilpailu, joka ajettiin 28. elokuuta Circuit de Spa-Francorchamps'n moottoriradalla Belgiassa.
Kilpailun voitti paalupaikalta lähtenyt Red Bull -tallin Sebastian Vettel. Toiseksi ajoi hänen tallikaverinsa, Mark Webber.
Dawson (yhtye)

Dawson on kemiläinen hard rock -yhtye, joka teki yhden albumin Hi-Hat -levymerkille. Sen musiikki on melodista heavy rockia, jossa on vaikutteita powerpopista sekä sanoitusten puolella iskelmällisyydestä.
__notoc__
Pocillopora

Pocillopora on kivikorallien suku, johon kuuluu noin 23 lajia. Niille on tyypillistä nystermien peittämä pintarakenne. Niinpä akvaariokaupassa niitä kutsutaan usein kukkakaalikoralleiksi. Niitä pidetään melko aggressiivisina koralleina, jotka helposti limoittavat ja tuhoavat lähellään kasvavat korallit.
Kansainvälinen luonnonsuojeluliitto IUCN on luokitellut useimmat "Pocillopora"-lajit erittäin uhanalaisiksi. elinvoimaisia ovat "P. setichelli" ja "P. grandis".
Freddie Wong

Freddie Wong (s. 13. syyskuuta 1985) on yhdysvaltalainen elokuvantekijä, muusikko, visuaalisten efektien tekijä ja videopelien pelaaja. Hän omistaa kaksi YouTube-kanavaa, jotka ovat RocketJump (jolla on yli 9 000 000 tilaajaa) ja Brandon JLa. Hän on youtubettaja Jimmy Wongin isoveli. Hän tekee videoita ystävänsä Brandon Laatsin kanssa.
Elämäkerta.
Wong valmistui Lakesiden koulusta, jonka jälkeen hän haki ja valmistui Etelä-Kalifornian yliopistosta.
Ansioitunut.
Wong kilpaili "World Series of Video Games" -tapahtumassa heinäkuussa 2007. Hän voitti ensimmäisen palkinnon Guitar Hero 2 -kilpailussa, kun soitti Freezpopin "Less Talk, More Rokk".
Dominicones

Dominicones (1967–1973) oli helsinkiläisen Käpylän seurakunnan nuorten lauluyhtye, joka teki yhden single-levyn Kirkon nuoriso -levymerkille, yhden LP:n Nuorten keskus -levymerkille ja esiintyi n. 150 kertaa, muun muassa Kaustisen kansanmusiikkifestivaaleilla 1972.
Yhtye toimi kahdessa kokoonpanossa. Ensimmäinen (1967–1969) oli Jukka Linkoheimo - Kare Ojaniemi - Antti Koski - Seppo Siirala. Tällä joukolla tehtiin single 'Tiellä ken vaeltaa' / 'Ilman sua' (KN-1) Yleisradion Liisankadun-studiolla Helsingissä tammikuussa 1969. Äänittäjänä oli Kari Tamminen. Toinen kokoonpano (1970–1973) oli Jukka Linkoheimo - Kare Ojaniemi - Tiina Haartti - Kaisla Ojaniemi. Tämä joukko teki LP:n "Ihminen" (NKLP-1) Finnvoxin A-studiolla Helsingissä keväällä 1973. Avustavina muusikoina levyllä soittavat Kari Chydenius (sähkökitara), Seppo Siirala (akustinen kitara), Matti Niiranen (piano) ja Antti Simolin (bongot). Äänittäjänä oli Jouko Ahera.
Dominiconesin 'tavaramerkki' oli neliääniset laulusovitukset aikana, jolloin se ei ollut kovin yleistä. Harjoituksia oli kahdesti viikossa.
Kummankin kokoonpanon sovittaja ja johtaja oli Kare Ojaniemi.
Konolfingen

Konolfingen on kunta Sveitsissä, Bernin kantonissa. Kunnassa on runsaat 5 000 asukasta.
Sijainti.
Konolfingen sijaitsee Bernistä vajaat 20 kilometriä kaakkoon.
Liikenne.
SBB:n rautatie Bernistä itään kohti Luzernia ja BLS:n rautatie Burgdorfista Thuniin risteävät Konolfingenin asemalla.
Talous.
Nestléllä on Konolfingenissä tutkimuskeskus ja tuotantolaitoksia, jotka työllistivät vuonna 2011 yhteensä 770 henkilöä. 
Toiminnan juuret ovat Berneralpen Milchgesellschaft -yhtiössä, jonka César Ritz perusti vuonna 1892 ja joka vuonna 1971 siirtyi Nestlén omistukseen.
Tunnettuja konolfingeniläisiä.
Kirjailija Friedrich Dürrenmatt syntyi Konolfingenissä.
Endless Wire

Endless Wire on englantilaisen rockyhtye The Whon yhdestoista studioalbumi, joka ilmestyi Britanniassa 30. lokakuuta 2006 Polydor Recordsin julkaisemana ja Yhdysvalloissa seuraavana päivänä Universal Republicin julkaisemana. Se on The Whon ensimmäinen uutta materiaalia sisältävä studioalbumi vuonna 1982 ilmestyneen "It’s Hardin" jälkeen. "Endless Wire" sijoittui ensimmäisellä viikollaan seitsemänneksi Billboardin albumilistalla ja yhdeksänneksi Britannian albumilistalla. 
Kappaleet.
Kaikki kappaleet kirjoittanut; Pete Townshend ellei toisin mainita.
Akrobatiavoimistelu

Akrobatiavoimistelu on voimisteluun kuuluva kilpalaji. Akrobatiavoimistelu kehittää muun muassa lihaskuntoa, kestävyyttä, liikkuvuutta ja koordinatiokykyä. Lajilla on yhteisiä piirteitä telinevoimistelun ja myös jonkin verran cheerleadingin ja team gymin kanssa.
Kilpailut.
Akrobatiavoimistelun kilpailuohjelmat esitetään ryhmässä tai parin kanssa jossain seuraavista kokoonpanoista:
Akrobatiavoimistelussa kilpaillaan kolmella ohjelmalla; nosto-ohjelma (balance), heitto-ohjelma (dynamic) ja yhdistelmäohjelma (combined). Suomessa luokissa 1–4 kilpaillaan ainoastaan yhdistelmäohjelmalla. SM-kilpailuissa karsinnoissa esitetään heitto- ja nosto-ohjelmat, ja finaalissa yhdistelmäohjelma. Ohjelmiin sisältyy pari- tai ryhmäelementtejä, yksilöliikkeitä (esimerkiksi volttipätkiä ja tasapainoliikkeitä) sekä tanssillisia koreografiaosia. Toinen parista on "base" ja toinen "top". Parissa voimistelijat voivat olla periaatteessa myös samankokoisia, mutta tällöin he tarvitsevat harjoitusta koordinaatiokyvyssä, mutta myös lihasvoimassa. Pariliikkeissä base nostaa tai heittää toppia. Heitot voivat olla hyvinkin haastavia ja näyttäviä. Ryhmissä voidaan tehdä ryhmäliikkeitä isommalla kokoonpanolla ja niistä voi tulla moniulotteisempia. Triossa on kaksi basea ja yksi top. Ohjelma (tai ohjelmat) esitetään musiikin tahtiin 12 m × 12 m jousikanveesilla. Ohjelman maksimipituus on 2 min 30 sek. Musiikissa saa olla sanat, mutta niiden tulee olla voimistelijoiden ikätasoon sopivat.
Jokaisessa sarjassa on omat vaatimuksensa, mitä liikkeitä ohjelmassa tulee olla. Pakollisten liikkeiden listalta voi valita haluamansa liikkeet. Esimerkiksi pari/ryhmäliikkeet voi valita listasta, jossa on tarjottu liikkeitä kolmessa vaikeustasossa, mutta ohjelmassa tulee olla tietty määrä pari/ryhmä- sekä yksilöliikkeitä. Tuomarit arvioivat kilpailusuorituksen kategorioissa vaikeus, suorituspuhtaus ja taiteellisuus.
Akrobatiavoimistelu Suomessa.
Suomessa akrobatiavoimistelu on yksi seitsemästä Suomen Voimisteluliiton kilpalajista. Akrobatiavoimistelu ei ole kovin tunnettua Suomessa, mutta harrastajia tulee koko ajan huimasti lisää. Suomessa valmennetaan akrobatiavoimistelua jo monessa seurassa. Suomessa kilpaillaan kansallisissa luokkasarjoissa 1, 2, 3, 4, 5 ja 6 sekä akropuissa luokissa 1, 2, 3 ja 4.
Luokan 1 merkkiä sanotaan staramerkiksi, luokan 2 merkkiä kuparimerkiksi, luokan 3 merkkiä pronssimerkiksi, luokan 4 merkkiä hopeamerkiksi sekä 5 ja 6 luokkien merkkiä kultamerkiksi. Lisäksi on smaragdi- ja timanttimerkki, jotka eivät vaikuta luokkasarjoihin. .
Randy Edwini-Bonsu

Randy Edwini-Bonsu (s. 20. huhtikuuta 1990 Kumasi, Ghana) on kanadalainen jalkapalloilija, pelipaikaltaan hyökkääjä. Hän edustaa Saksan 2. Bundesliigassa pelaavaa Eintracht Braunschweigia. 
Syyskuun 2011 kolmessa Ykkösen ottelussa Edwini-Bonsu teki AC Oululle 8 maalia (hattutemput FC Espoota ja OPS:aa vastaan) jonka myötä hänet valittiin Ykkösen syyskuun pelaajaksi .
Stop-Loss

Stop-Loss (televisioesityksessä käytetty nimeä "Stop-Loss – Kutsu taisteluun") on vuonna 2008 ensi-iltansa saanut yhdysvaltalainen draamaelokuva, jonka on ohjannut Kimberly Peirce ja jonka pääosia näyttelevät Ryan Phillippe, Channing Tatum, Abbie Cornish ja Joseph Gordon-Levitt. Elokuvan tuottivat Paramount Pictures ja MTV Films.
Juoni.
Menestynyt kersantti Brandon King (Ryan Phillippe) palaa joukkoineen Irakin sodasta pieneen kotikyläänsä Texasissa. Perheen tuki takanaan ja yhdessä parhaan ystävänsä Steve Shriverin kanssa, joka palveli hänen kanssaan Irakissa, Brandon yrittää jatkaa elämäänsä, jonka jätti jälkeensä. Yhdessä muiden sota-ajan kaverusten kanssa Brandon ja Steve yrittävät tehdä paluuta siviilielämään. Sitten, vastoin Brandonin tahtoa, armeija värvää hänet takaisin sotaan. Hän ei suostu pakkovärvättäväksi, vaan lähtee pakomatkalle parhaan ystävänsä vaimo mukanaan.
Vastaanotto.
Elokuva sai yleisesti ottaen myönteisiä arvioita kriitikoilta: syyskuussa 2011 Rotten Tomatoes -verkkosivusto, joka seuraa laajaa valikoimaa eri kriitikoiden arvosteluja, on tilastoinut elokuvan saaman pistekeskiarvon tasolle 6,3/10 siten, että 65 % kaikkiaan 139:stä listatusta arvostelusta on pitänyt elokuvasta. Metacritic ilmoittaa elokuvalle pisteet 61/100 perustuen 35 arvosteluun.
James Berardinelli kuvailee elokuvan olevan jälleen yksi "saarnallinen elokuva Irakin sodasta" ja kuvailee sitä "yksinkertaiseksi ja mielenkiinnottomaksi", eikä pidä elokuvaa sen tehokkaampana kuin muidenkaan (mukaan lukien Robert Redford, Brian De Palma, Gavin Hood ja Paul Haggis) elokuvia. Hänen mukaansa elokuvan peruslähtökohta on, että "sota on helvettiä, Yhdysvaltain hallitus on petollinen ja sotilaat ovat kärsineet peruuttamattomasti."
Peter Travers toteaa arvostelussaan, että useat elokuvat Irakin sodasta ovat flopanneet viime vuosina (tappiota ovat tuottaneet muun muassa "Lions for Lambs", "Rendition – poikkeuksellinen luovutus", "Redacted", "Grace Is Gone" ja "In the Valley of Elah"), mutta toteaa Stopp Lossin voivan muuttaa tilanteen.
Lipputulot.
Huolimatta positivisista arvosteluista elokuva oli taloudellinen floppi. Elokuvan avausviikonloppuna sitä esitettiin 1 291 elokuvateatterissa tuottaen vain 4,5 miljoonaa Yhdysvaltain dollaria Yhdysvalloissa ja Kanadassa ollen kahdeksanneksi suosituin elokuva.
17. kesäkuuta 2008 mennessä se on tuottanut yhteensä 10,9 miljoonaa Yhdysvaltain dollaria Yhdysvalloissa ja Kanadassa ja 16 000 dollaria muilla alueilla. Elokuvan arvioitu budjetti oli 25 miljoonaa dollaria ja se tuotti yhteensä vain 11 miljoonaa dollaria, eli alle puolet sen budjetista.
Rauf Dhomi

Rauf Dhomi (s. 4. joulukuuta 1945 Đakovica, Jugoslavia) on kosovolainen säveltäjä ja kapellimestari. Hän kävi koulua Prizrenissä ja opiskeli sen jälkeen sävellystä ja orkesterinjohtoa Sarajevossa. Hän on ollut Kosovon tiede- ja taideakatemian jäsen vuodesta 1992. Vuonna 1992 hän myös perusti mieskuoron "Kori i Burrave".
Dhomin tuotannon joukossa on oopperoita, kirkkomusiikkia, kantaatteja ja runsaasti sinfonista musiikkia. Dhomi on tehnyt musiikkia myös elokuviin. Sävellystyönsä ohessa hän on opettanut Prištinan yliopiston taiteiden tiedekunnassa.
Kutsuntalakko

Kutsuntalakko oli vuosina 1902–1904 Suomen suuriruhtinaskunnassa järjestetty kieltäytyminen asevelvollisuuskutsunnasta, jossa arvalla valittiin kolmen vuoden asepalvelukseen joutuvat. Muiden tuli palvella reservin sotilaina 45, 30 ja 15 vuorokautta peräkkäisinä kesinä. Ajatus kutsuntalakosta perustui riitaan Suomen suuriruhtinaskunnan autonomiasta ja Venäjän yleisestä asevelvollisuudesta. Suomalaisen näkemyksen mukaan suomalaisten sotilaiden olisi tullut puolustaa vain Suomen suuriruhtinaskuntaa, kun taas venäläisten näkemyksen mukaan asevelvollisuuden olisi tullut laajeta suomalaistenkin osalta koskemaan koko Venäjän keisarikuntaa. Kutsuntalakkojen seurauksena suomalaisten asevelvollisuus korvattiin Suomen suuriruhtinaskunnan rahamaksuin Venäjän keisarikunnan yleiseen budjettiin sotilasmiljoonin.
Muistoksi kutsuntalakkolaisuudesta 1902–1904 on vuosien 1902-1904 kutsuntalakkolaisten muistomitali. Yksi mitalin saajista on Carl Gustaf Emil Mannerheim, joka tuona aikana palveli ammattiupseerina Venäjän keisarikunnan armeijassa. Sitä säilytetään Mannerheimin kunniamerkkikokoelmassa hänen kotimuseossaan.
Hurrikaani Irene

Hurrikaani Irene oli Pohjois-Atlantilla riehunut trooppinen hirmumyrsky, joka aiheutti vaaraa Karibian itäosassa ja Yhdysvalloissa, missä evakuoitiin miljoonia ihmisiä. Se oli vuoden 2011 ensimmäinen hurrikaani ja yhdeksäs nimetty myrsky Atlantilla. Voimakkaimmillaan hurrikaani Irene oli viisiportaisella Saffirin–Simpsonin hurrikaaniasteikolla 3. luokan hurrikaani.
Irene surmasi Puerto Ricosta Connecticutiin ulottuvalla alueella ainakin 18 ihmistä. Virginiassa ja Pohjois-Carolinassa surmansa sai ainakin kymmenen ihmistä.
Kehitys.
Kuuropilvien ryväs alkoi järjestäytyä trooppiselle myrskylle tyypilliseen muotoon, ja myrsky nimettiin Ireneksi 28. elokuuta, kun se oli Pienten Antillien itäpuolella. Se liikkui Puerto Ricon yli ja jatkoi kohti Bahamaa 22. elokuuta aamulla. Sen kovimmat keskituulet olivat 34 m/s ja ilmanpaine keskuksessa 987 hPa. Seuraavana aamuna (23. elokuuta) Irene voimistui 2. luokan hurrikaaniksi, kun sen tuulet puhalsivat lähes 45 m/s. Irenen sade- ja pilvijärjestelmän halkaisija oli yli 650 km. Satelliittikuvista ei vieläkään voinut erottaa pilvetöntä myrskyn silmää.
Irene voimistui 3. luokan hurrikaaniksi 24. elokuuta aamulla juuri ennen kuin se iski Bahamalle. Tällöin sen silmä erottui satelliittikuvista hyvin. Korkein keskituuli oli 51 m/s. Hurrikaanikeskus varoitti voimakkaasta myrskyvuoksesta: merenpinta voisi nousta yli kolme metriä yli normaalitason. Se ehti laantua takaisin 1. luokan hurrikaaniksi ennen kuin se rantautui Pohjois-Carolinaan aikaisin lauantaiaamuna 27. elokuuta. 28. elokuuta myrsky rantautui uudelleen New Jerseyyn.
Valmistelut.
Yhdysvallat.
Yhdysvaltain itärannikolta ainakin 2,3 miljoonaa ihmistä määrättiin evakkoon. Arvioitiin, että myrsky vaikuttaisi 65 miljoonan ihmisen elämään itärannikolla.
Seuraukset.
Yhdysvallat.
Aineellisten tuhojen summaksi Yhdysvalloissa on arvioitu 13,5 miljardia dollaria, eli 9,34 miljardia euroa (2011). Myrsky kaatoi puita teille, rautateille ja sähkölinjoille. Miljoonia ihmisiä oli ilman sähköä.
Irenen vuoksi Yhdysvalloissa peruttiin yli 9 000 lentoa. Myös itärannikon junaliikenne pysäytettiin. Finnair peruutti kaikki lentonsa New Yorkista Helsinkiin ja Helsingistä New Yorkiin. New Yorkin metro suljettiin, ja se avattiin aikaisintaan maanantaina. Tuhot New Yorkissa jäivät pelättyä pienemmiksi.
Floridassa havaittiin tuulten aiheuttamia lähes nelimetrisiä aaltoja. Kovan aallokon takia ainakin kahdeksan ihmistä loukkaantui – yksi heistä vakavasti – Boynton Inletissä. Irenen takia menehtyi kaksi lainelautailijaa, lukionopettaja ja turisti.
Kanada.
Kanadaan saapuessaan Irene oli jo muuttunut tavalliseksi keskileveysasteiden matalapaineeksi. Silti se katkoi puita ja aiheutti sähkökatkoja ja lentoja peruttiin.